इस बार योग के साथ ‘ऊॅं‘ का दायरा भी विस्तृत हो रहा है। प्रधानमंत्री नरेंद्र मोदी चंडीगढ़ में योग के साथ ‘ऊॅं‘ का उच्चारण करेंगे, वहीं बाबा रामदेव जोधपुर में सीमा सुरक्षा बल के जवानों के साथ योग कराएंगे। 190 देशों में योग दिवस मनाया जा रहा है, जिनमें 40 मुस्लिम देश शामिल हैं। इस बार 57 केंद्रीय मंत्री भारतीय सनातन संस्कृति से जुड़े इस विशिष्ट कार्यक्रम में भागीदारी करेंगे। पिछले माह केंद्र सरकार के आयुष मंत्रालय ने 21 जून योग-दिवस के अवसर पर एक दिशा-निर्देष जारी करके नया विवाद मोल ले लिया था, लेकिन अब इस पर बाबा रामदेव ने ‘ऊॅं‘ के स्थान पर ‘आमीन‘ बोलने के विकल्प का सुझाव देकर इस विवाद पर विराम लगा दिया। हालांकि सनातन भारतीय मिथक और प्रतीक चिन्हों पर खड़े किए जा रहे विवादों से लाभ यह हो रहा है,कि अब इनका प्रतिपक्ष यानी वैज्ञानिक स्वरूप सामने आने लगा है, इस कारण कई धर्मों के लोग इन्हें स्वेच्छा से अपनाने लगे हैं। योग को संयुक्त राष्ट्र संघ द्वारा अंतरराष्ट्रीय योग-दिवस के रूप में मान्यता मिलते वक्त यही हुआ और अब ऊॅं के साथ भी ऐसी ही संभावनाएं बनती दिख रही हैं। दरअसल योग हो या ‘ऊॅं‘ ये ऐसी शारीरिक क्रियाएं और उच्चारण हैं,जो मानव स्वास्थ्य के लिए आष्चर्यजनक रूप से लाभदायी हैं। शरीर विज्ञानी भी अब इन विलक्षण विधाओं को लंबे शोध और परीक्षण के बाद विज्ञान-सम्मत मानने लगे हैं।